**Národná rada Slovenskej republiky**

**IX. volebné obdobie**

 Číslo: CRD – 943/2024

**292a**

**S p o l o č n á s p r á v a**

výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 250/2012 Z. z. o regulácii v sieťových odvetviach v znení neskorších predpisov a ktorým sa menia a dopĺňajú niektoré zákony (**tlač 292**) v druhom čítaní

 Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona, ktorým sa mení a dopĺňa zákon č. 250/2012 Z. z. o regulácii v sieťových odvetviach v znení neskorších predpisov a ktorým sa menia a dopĺňajú niektoré zákony **(tlač 292)** (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením č. 291 zo 14. mája 2024 pridelila predmetný návrh zákona na prerokovanie týmto výborom:

 Ústavnoprávnemu výboru Národnej rady Slovenskej republiky a

 Výboru Národnej rady Slovenskej republiky pre hospodárske záležitosti.

Výbory prerokovali návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporúčali Národnej rade Slovenskej republiky **schváliť:**

Ústavnoprávny výbor Národnej rady Slovenskej republiky uznesením č. 81 z 15. mája 2024

Výbor Národnej rady Slovenskej republiky pre hospodárske záležitosti uznesením č. 50 z 15. mája 2024.

**IV.**

Z uznesení výborov Národnej rady Slovenskej republiky uvedených pod bodom III tejto správy vyplývajú nasledujúce pozmeňujúce a doplňujúce návrhy:

1. V čl. III bode 8. § 9 ods. 10 sa číslo „15“ nahrádza slovom „troch“ a za slovo „odberateľov“ sa vkladá čiarka a slová „zoznam dodávateľov energií, tovarov a služieb potrebných na prevádzkovanie a zabezpečenie zásobovania teplom“.

*Účelom navrhovanej zmeny je uľahčenie prechodu prevádzkovania sústavy tepelných zariadení z pôvodného prevádzkovateľa na nového prevádzkovateľa a jeho schopnosti okamžite pokračovať v prevádzke sústavy tepelných zariadení aj tým, že dostane od pôvodného prevádzkovateľa zoznam dodávateľov energií, tovarov a služieb potrebných na prevádzkovanie a zabezpečenie zásobovania teplom.*

**Výbor NR SR pre hospodárske záležitosti**

***Gestorský výbor odporúča schváliť***

2. V čl. III bode 8. sa § 9 dopĺňa odsekom 13, ktorý znie:

„(13) Držiteľ povolenia, ktorému vznikla povinnosť prevádzkovania a zabezpečenia zásobovania teplom, je povinný do troch dní od poskytnutia informácií podľa odseku 10 informovať dodávateľov energií, tovarov a služieb potrebných na prevádzkovanie a zabezpečenie zásobovania teplom o povinnosti prevádzkovania a zabezpečenia zásobovania teplom podľa odseku 4 alebo odseku 5.“.

*Navrhuje sa, aby nový prevádzkovateľ informoval o tom, že bol určený na prevádzkovanie doterajších dodávateľov energií, tovarov a služieb.*

**Výbor NR SR pre hospodárske záležitosti**

***Gestorský výbor odporúča schváliť***

3. V čl. IV bode 7. § 10 ods. 13 sa číslo „15“ nahrádza slovom „troch“ a za slovo „odberateľov“ sa vkladá čiarka a slová „zoznam dodávateľov energií, tovarov a služieb potrebných na prevádzkovanie a zabezpečenie regulovaných činností“.

*Účelom navrhovanej zmeny je uľahčenie prechodu prevádzkovania zariadení potrebných na výkon regulovanej činnosti z pôvodného prevádzkovateľa na nového prevádzkovateľa a jeho schopnosti okamžite pokračovať v prevádzke týchto zariadení aj tým, že dostane od pôvodného prevádzkovateľa zoznam dodávateľov energií, tovarov a služieb potrebných na prevádzkovanie a zabezpečenie regulovaných činností.*

**Výbor NR SR pre hospodárske záležitosti**

***Gestorský výbor odporúča schváliť***

4. V čl. IV bode 7. sa § 10 dopĺňa odsekom 16, ktorý znie:

„(16) Držiteľ povolenia, ktorému vznikla povinnosť prevádzkovania a zabezpečenia regulovaných činností, je povinný do troch dní od poskytnutia informácií podľa odseku 13 informovať dodávateľov energií, tovarov a služieb potrebných na prevádzkovanie a zabezpečenie regulovaných činností o povinnosti prevádzkovania a zabezpečenia regulovaných činností podľa odseku 8 alebo odseku 9.“.

*Navrhuje sa, aby nový prevádzkovateľ informoval o tom, že bol určený na prevádzkovanie doterajších dodávateľov energií, tovarov a služieb.*

**Výbor NR SR pre hospodárske záležitosti**

***Gestorský výbor odporúča schváliť***

Gestorský výbor odporúča hlasovať o bodoch **1 až 4 spoločne** s odporúčaním **s c h v á l i ť.**

**V.**

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrh zákona, ktorým sa mení a dopĺňa zákon č. 250/2012 Z. z. o regulácii v sieťových odvetviach v znení neskorších predpisov a ktorým sa menia a dopĺňajú niektoré zákony **(tlač 292)** **s c h v á l i ť** vznení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť.

Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 51 z 15. mája 2024.

Týmto uznesením výbor zároveň poveril spoločnú spravodajkyňu **Andreu Szabóovú** predložiť návrhy v zmysle príslušných ustanovení rokovacieho poriadku Národnej rady Slovenskej republiky.

Bratislava 15. mája 2024

**Róbert P u c i, v.r.**

predseda Výboru NR SR

pre hospodárske záležitosti